Gatland tevrede met Leeus se voorbereiding | Maroela Media
Gatland tevrede met Leeus se voorbereiding
Warren Gatland is tevrede met die Leeus se voorbereiding. Foto: Phill Magakoe/AFP.
Die Britse en Ierse Leeus het hul laaste wedstryd voor die toetsreeks teen Springbokke begin, met 49 – 3 teen die Stormers in Kaapstad gewen.
Die Kapenaars het sterk in die openingsalvo's van die wedstryd vertoon, maar die besoekers het met die vinnige tempo waarteen hulle speel stelselmatig die oorhand gekry om uiteindelik sewe drieë te druk.
En om die lang storie van die voorafwedstryde kort te knip: Warren Gatland is tevrede met die Leeus se voorbereiding.
"Die Stormers het goed begin en ons moes vir die eerste 20 minute 'n kwaai aanslag afweer. Maar dit was te wagte – spelers gaan hul beste gee wanneer hulle teen die Leeus speel en ek is bly dat ons die druk kon hanteer," het Gatland gesê.
Duhan van der Merwe in aksie teen die Stormers. Foto: Rodger Bosch/AFP.
Volgens die voormalige Wallis-afrigter is hy tevrede met die vertoning van Luke Cowan-Dickie en Marcus Smith, terwyl die Suid-Afrikaans-gebore Duhan van der Merwe weer eens sy kans met albei hande aangegryp het.
Hy is ook dankbaar dat sy Leeus teen die spelers kragte gemeet het wat Woensdag vir die SA A-span gekies is, en nie die groep wat gister teen die Bulle in aksie was nie.
"Indien ons teen hulle (gister se groep spelers) gespeel het, was ons dalk nie so deeglik getoets nie. Maar nou weet ons darem wat om in die eerste toets teen die Springbokke te verwag."
Alun Wyn Jones het gister 'n stewige vertoning as plaasvervanger teen die Stormers gelewer en Gatland is tevrede met die strydros se spelpeil.
"Alun Wyn is 'n vegter en hy is mal daaroor om vir die Leeus te speel. Ons sal nog sien wat sy rol in die toetse sal wees."
Die 35-jarige slot is egter weer terug in sy oorspronklike rol as toerkaptein.
Britse en Ierse Leeus: Drieë: Adam Beard, Luke Cowan-Dickie, Jonny Hill, Jack Conan, Zander Fagerson, Louis Rees-Zammit en Sam Simmonds. Doelskoppe: Marcus Smith (7).